**Λόγος περί Πάμπου και άλλων ονομάτων…**

Πάμπος λέγεται ο ξάδελφός μου. Δηλαδή Χαράλαμπος, αλλά όλοι τον γνωρίζουν και τον φωνάζουν Πάμπο. Το ‘χουμε αυτό στην Κύπρο. Να σε βαφτίζουν Βαρνάβα αλλά όλοι να σε αποκαλούν Βάκη. Ή να «βαφτίζεται ο δούλος του Θεού Χρίστος» αλλά να τον φωνάζουν Τάκη. Ένας θείος μου είναι Αγαμέμνονας, σύμφωνα και με την πολιτική του ταυτότητα, αλλά αυτό το ‘μαθα όταν ήταν πια εβδομήντα χρόνων, αφού μια ζωή τον ήξερα και τον ξέραμε σαν Αδάμο! Και ποτέ δεν κατάλαβα πώς γίνεται έναν τροπαιοφόρο Γεώργιο να τον μετατρέπουμε σε Κόκο. Δεν ξέρω πώς τα καταφέρνουμε να δίνουμε το όνομα της μάνας μας ή της πεθεράς μας στην κόρη μας, ας πούμε Παναγιώτα αλλά να την λέμε Νάγια. Ή να την βαφτίζουμε Ειρήνη, αλλά όλοι μας να την αποκαλούμε Ρένα. Γενικά έχουμε ένα θέμα με τα ονόματά μας. Από τη μια κρατάμε την παράδοση να δίνουμε στα παιδιά μας ονόματα των γονιών μας από την άλλη κάνουμε το παν να μην ακούμε τα ονόματα αυτά στο σπίτι και στην κοινωνία επινοώντας άλλα πιο «εκλεπτυσμένα», σε κάθε περίπτωση, «παράγωγα». Τώρα πώς νιώθουν οι ίδιοι οι Άγιοι που έχουν τα ονόματα και τα ακούν στρεβλωμένα είναι κάτι που δεν γνωρίζω, αλλά αν δεν απολαμβάνουν την ιδιορρυθμία μας σίγουρα θα είναι έξω φρενών μαζί μας.

Επανέρχομαι όμως στον Πάμπο, τον αγαπημένο μου ξάδελφο. Πολύ γουστάρω το όνομά του και συχνά το προφέρω με στόμφο, ίσως και λίγο κοροϊδευτικά. Μου φαίνεται παράξενο να αποποιείται κάποιος το Χαράλαμπος ή έστω το Χάρης γα να τον φωνάζουν Πάμπο. Αλλά ας είναι. Επιλογές είναι αυτές. Των γονιών εννοείται, γιατί άμα προλάβει κι εμπεδωθεί ένα όνομα δύσκολα, πολύ δύσκολα, μπορείς αργότερα να το διαφοροποιήσεις. Εκτός αν είσαι πολιτικός και από Γιαννάκης γίνεις Ιωάννης, γιατί αυτό επιβάλλεις στα ΜΜΕ ή από Γιαννάκης γίνεις έστω Γιάννης.

Όπως και να ‘χει εκείνο που πρόσεξα είναι πως το Πάμπος είναι ένα πολύ δημοφιλές όνομα στην πόλη που ζω. Τη Λεμεσό. Κι αυτό εύκολα μπορεί να το διαπιστώσει κανείς αν κάνει μια βόλτα κάτω στα καταστήματα και σε άλλους χώρους της πόλης. Έτσι όπως συνηθίζω να κάνω συχνά τον περίπατό μου σε απίθανα μέρη της παλιάς πόλης, αλλά και στο παραλιακό μέτωπο ανακάλυψα ένα θησαυρό από Πάμπους. Σουβλάκια «Ο Πάμπος», Κουρείο «ο Πάμπος», Pet Shop «Πάμπος», Κούπες «Πάμπος», Αποικιακά «Πάμπος», «Πάμπος ο ποδηλατάς», Καφενείο «Πάμπος», Κρεοπωλείο «Πάμπος», Περίπτερο «Πάμπος» και άλλα τόσα καταστήματα με το ευφάνταστο όνομα «Πάμπος»! Πέρυσι μάλιστα η μια μεγάλη ομάδα της πόλης κατέκτησε το πρωτάθλημα με πρωτομάστορα της επιτυχίας τον προπονητή της, που όλοι μα όλοι τον γνώριζαν με το μικρό του όνομα: Πάμπος. Δεν χρειαζόταν επίθετο, αφού το όνομα Πάμπος τα έλεγε όλα. Τα προσδιόριζε όλα. Διερωτώμαι μάλιστα πώς και δεν σκέφτηκαν οι ιδρυτές του Mall της πόλης να το ονομάσουν «My Mall Πάμπος»!

Όταν παρατήρησα το σουξέ που έχει ο Πάμπος στα διάφορα μαγαζιά άρχισα να παρακολουθώ με ενδιαφέρον τα ονόματα και άλλων καταστημάτων. Ομολογώ πως πρόσεξα και άλλα αντρικά ή γυναικεία ονόματα να κοσμούν τη μαρκίζα πολλών καταστημάτων. Αλλά σε τέτοια έκταση και σε τόση ποικιλία μαγαζιών, όπως το Πάμπος, δεν συνάντησα σε άλλο όνομα. Είναι τόσο δημοφιλές όσο το όνομα Κόκος σε παπαγάλους!

Ο ξάδελφός μου είναι περήφανος για το όνομά του. Όπως φαντάζομαι περήφανος για το δικό του όνομα είναι και ο Άντης και ο Ρόνης και ο Άκης και ο Σάκης και ας χρειάζεσαι ένα γερό παιχνίδι κουίζ για να ανακαλύψεις από ποιο βαφτιστικό όνομα προήλθαν. Αν τον αποκαλέσω καμιά φορά Χαράλαμπο με κοιτάει με ύφος δολοφονικό. Οπόταν και γω αρκούμαι στο Πάμπος. Εύχομαι δε αν κάποια στιγμή ανοίξει το σύγχρονο café που ονειρεύεται να μη διστάσει να του δώσει και το πιο ευφάνταστο και ελκυστικό όνομα που μπορεί να επινοήσει: Café Pampos!